རྒྱུ་མཚན་འདིས་དུས་གསུམ་གྱི་དབྱེ་བས་ནི་བྱེད་ལས་དང་འབྲེལ་བའི་ངག་གི་སྦྱོར་བ་ཐམས་ཅད་ལ་ཁྱབ་ཅིང་།བདག་གཞན་གྱི་དབྱེ་བས་ནི་དེ་ཙམ་དུ་ཁྱབ་བ་མ་ཡིན་ཡང་།གཞུང་འདིར་བྱེད་པ་པོ་དང་བྱ་བའི་ཡུལ་གྱི་སྒྲ་རྣམས་བསྡུ་བའི་ཕྱིར་བདག་གཞན་གྱི་དབྱེ་བ་ཟུར་དུ་མཛད་པ་ཡིན་ཞིང་།དེའི་ཞར་ལས་བདག་གཞན་དང་འབྲེལ་བའི་བྱ་བྱེད་ཀྱི་ཚིག་ཕན་ཚུན་ཤེད་མཚུངས་པ་རྣམས་ཀྱང་བསྡུས་པ་ཡིན་ནོ།།དེས་ན་ཅི་ཕྱིར་འཇུག་གི་གཞུང་འདི་འཆད་པའི་སྐབས་སུ་དུས་གསུམ་གྱི་དབྱེ་བས་བཤད་པ་རྣམས་ནི།བདག་གཞན་གྱི་དབྱེ་བས་མ་ཁྱབ་པའི་ལྷག་མ་རྣམས་བསྡུ་བའི་དོན་དུ་བལྟ་བར་བྱའོ།།དེ་ལྟར་ངེས་པར་བྱས་ནས་དབྱེ་བ་དེ་དག་གི་དཔེར་བརྗོད་རྒྱས་པར་གཤམ་དུ་འཆད་འགྱུར་རྣམས་མ་འཛིངས་པར་རྟོགས་པར་བྱ་དགོས་མོད་ཀྱི།འདིར་ཡང་གོ་བདེ་བའི་ཕྱིར་རྣམ་གསལ་གྱི་དཔེར་བརྗོད་ཅུང་ཟད་འགོད་ན།བྱེད་པ་པོ་བདག་གི་དངོས་པོའི་སྒྲ་ནི།སྒྲུབ་པ་པོ།སྟོན་པ་པོ།གཅོད་པ་པོ།འབྱིན་པ་པོ།སྒྲུབ་བྱེད།སྟོན་བྱེད།གཅོད་བྱེད།འབྱིན་བྱེད་ལྟ་བུ་དང་།དེའི་བྱེད་པའི་ཚིག་གསལ་བར་བྱེད་པ།སྒྲུབ་པར་བྱེད།སྟོན་པར་བྱེད།གཅོད་པར་བྱེད།འབྱིན་པར་བྱེད།སྒྲུབ་བོ།།སྟོན་ཏོ།།གཅོད་དོ།།འབྱིན་ནོ།།ལྟ་བུ་དང་།བྱ་བའི་ཡུལ་གཞན་གྱི་དངོས་པོའི་སྒྲ་ནི།བསྒྲུབ་པར་བྱ་བ།བསྟན་པར་བྱ་བ།གཅད་པར་བྱ་བ།དབྱུང་བར་བྱ་བ།བསྒྲུབ་བྱ།བསྟན་བྱ།གཅད་བྱ།དབྱུང་བྱ།ལྟ་བུ་དང་།དེའི་བྱ་བའི་ཚིག།བསྒྲུབ་པར་བྱ།བསྟན་པར་བྱ།གཅད་པར་བྱ།དབྱུང་བར་བྱ།བསྒྲུབ་བོ།།བསྟན་ནོ།།གཅད་དོ།།དབྱུང་ངོ་།།ལྟ་བུ་དང་།དབྱེ་བ་དེ་གཉིས་སུ་མ་འདུས་པའི་དུས་གསུམ་ལས་བྱས་ཟིན་འདས་པའི་སྒྲ་ནི།བསྒྲུབས།བསྟནད།བཅད།ཕྱུང་།གྲུབ།ཆད།བྱུང་།ལྟ་བུ་དང་།བྱེད་བཞིན་ད་ལྟ་བའི་སྒྲ་ནི།ད་ལྟ་སྒྲུབ་བཞིན་པ།སྟོན་བཞིན་པ།གཅོད་བཞིན་པ།འབྱིན་བཞིན་པ།འགྲུབ་པར་བྱེད།འཆད་པར་བྱེད།འབྱུང་བར་བྱེད།འགྲུབ་བཞིན་པ།འཆད་བཞིན་པ།འབྱུང་བཞིན་པ་ལྟ་བུ་དང་།བྱ་འགྱུར་མ་འོངས་པའི་སྒྲ་ནི།འགྲུབ་པར་འགྱུར།འཆད་པར་འགྱུར།འབྱུང་བར་འགྱུར།འགྲུབ་བོ།།འཆད་དོ།།འབྱུང་ངོ་།།འགྲུབ་པར་བྱ།འབྱུང་བར་བྱ་ལྟ་བུ་སྟེ།འདི་དག་གིས་མཚོན་ནས་ཀུན་ལ་བསྒྲེ་བར་བྱའོ།།འདིར་བྱེད་པ་པོ་གཞན་དང་དངོས་སུ་འབྲེལ་མ་འབྲེལ་ཞེས་སྨོས་པ་ནི།དངོས་པོ་གང་ཞིག་ལ་ལས་གང་ཞིག་བྱེད་པ་པོ་གཞན་གྱིས་དངོས་སུ་སྒྲུབ་པར་བྱེད་པ་དེ་ནི་བྱེད་པ་པོ་གཞན་དང་དངོས་སུ་འབྲེལ་བའི་ལས་ཏེ།དཔེར་ན།ལྕགས་གསེར་དུ་བསྒྱུརད་ཟིན།བསྒྱུར་བར་བྱ།སྒྱུར་བར་བྱེད།ཤིང་བཅད་ཟིན།གཅར་པར་བྱ།གཅོད་པར་བྱེད།འབྱུང་ཁུངས་ནས་ཕྱུང་ཟིན།དབྱུང་བར་བྱ།འབྱིན་པར་བྱེད་ལྟ་བུ་དུས་གསུམ་གྱི་དབྱེ་བས་ཤེས་པར་བྱ་ཞིང་།དངོས་པོ་གང་ཞིག་ལ་ལས་གང་ཞིག་བྱེད་པོ་གཞན་དངོས་སུ་མེད་པར་རང་གི་ངང་གིས་འགྲུབ་པར་སྣང་བ་འདི་ནི་བྱེད་པ་པོ་གཞན་དང་དངོས་སུ་མ་འབྲེལ་བའི་ལས་ཏེ།དཔེར་ན།ལྕགས་གསེར་དུ་གྱུརད་ཟིན།འགྱུར་བཞིན་པ།འགྱུར་བར་འགྱུར་རོ།།ཤིང་ཆད་ཟིན།འཆད་བཞིན་པ།འཆད་པར་འགྱུར་རོ།།གནས་ནས་བྱུང་།འབྱུང་བཞིན་པ།འབྱུང་བར་འགྱུར་རོ།།ཞེས་སོགས་ཀྱི་བསྒྲེས་ནས་རྟོགས་པར་བྱའོ།།དེ་ལས་སྔ་མའི་དོན་ནི་རྟོགས་སླ་ལ་ཕྱི་མ་ནི་དཔེར་ན་སྐྱེ་བུ་ཞིག་གི་མདུན་དུ་ལྕགས་གོང་རང་བཞིན་གྱིས་གསེར་དུ་གྱུར་པའི་ཚེ།ལྕགས་རང་ཉིད་ལ་ཡོད་པའི་འབྱུང་བ་རྣམས་ཀྱི་བྱེད་པས་དེ་བཞིན་དུ་གྱུར་ཀྱང་གཞན་གྱིས་མ་ཡིན་ལ།སྐྱེས་བུ་དེ་ཡི་བསོད་ནམས་ཀྱིས་དེ་བཞིན་དུ་གྲུབ་པས་བསོད་ནམས་ཉིད་བྱེད་པ་པོ་གཞན་ཡིན་མོད་ཀྱི་དེ་ནི་དངོས་སུ་མི་སྣང་བ་ལྟ་བུ་དང་།སྐྱེས་བུ་གང་ཞིག་གནས་ནས་འབྱིན་པ་པོ་མེད་པར་རང་ཉིད་གནས་ནས་འབྱུང་བའི་ཚེ་རང་ཉིད་བྱེད་པ་པོ་ཡིན་མོད་ཀྱི་བྱེད་པ་པོ་གཞན་མེད་པ་སོགས་ཀྱིས་མཚོན་ནས་ཞིབ་མོའི་བློས་ངེས་པར་བྱའོ།།